ธปท.เผยทุนสำรองลด300ล้านดอลล์
ธปท.เผยทุนสำรองลดลง 300 ล้านเหรียญสหรัฐอยู่ที่ระดับ 1.848 แสนล้านเหรียญคาดแนวโน้มยังลดต่อเนื่อง
24 ก.ย. 2554

ธปท.เผยทุนสำรองลดลง 300 ล้านเหรียญสหรัฐ อยู่ที่ระดับ 1.848 แสนล้านเหรียญคาดแนวโน้มยังลดต่อเนื่อง
ธนาคารแห่งประเทศไทย(ธปท.)รายงานฐานะทุนสำรองระหว่างประเทศ ณ วันที่ 16ก.ย.ปีนี้อยู่ที่ระดับ 1.848 แสนล้านเหรียญสรัฐ หรือประมาณ 5.609 ล้านล้านบาท ลดลง 300 ล้านเหรียญสหรัฐ หรือประมาณ 9,210 ล้านบาท หากคิดอัตราแลกเปลี่ยนของตลาดในปัจจุบันที่ระดับ 30.70 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.851 แสนล้านเหรียญสหรัฐ หรือประมาณ 5.561 ล้านล้านบาท 
ขณะที่ ฐานะซื้อเงินตราต่างประเทศล่วงหน้สุทธิอยู่ที่ระดับ 2.73 หมื่นล้านเหรียญสหรัฐ เพิ่มขึ้น 200 ล้านเหรียญสหรัฐ จากสัปดาห์ก่อนที่ระดับ 2.71 หมื่นล้านเหรียญสหรัฐ ส่งผลให้ทุนสำรองระหว่างประทศสุทธิซึ่งรวมทุนสำรองระหว่างประเทศและฐานะซื้อเงินตราต่างประเทศล่วงหน้าแล้วอยู่ที่ระดับ 2.121 แสนล้านเหรียญสหรัฐ 
ทั้งนี้ คาดว่าสาเหตุที่เงินทุนสำรองลดลงต่อเนื่องมาหลายสัปดาห์ติดต่อกัน น่าจะเป็นผลมาจากเงินทุนต่างชาติไหลออก เพราะนักลงทุนกังวลต่อภาวะเศรษฐกิจโลกชะลอ ส่วนใหญ่จึงนำเงินทุนไหลกลับ เห็นได้จากช่วงนี้เงินทุนตางชาติไหลออกทั้งในตลาดหุ้นและตลาดพันธบัตรออกจากตลาดไทยและภูมิภาคต่อเนื่อง และอีกส่วนหนึ่งเป็นผลจากไทยเกินดุลการค้าลดลง เพราะส่งออกเริ่มได้รับผลกระทบจากเศรษฐกิจโลกชะลอบ้างแล้ว ส่งผลให้ทุนสำรองลดลงต่อเนื่อง และคาดในระยะต่อแนวโน้มยังจะลดลงได้อีก
สำหรับฐานเงินหรือเงินสดหมุนเวียนในมือประชาชนและเงินฝากสถาบันการเงินที่ธปท.อยู่ที่ระดับ 1.164 ล้านล้านบาท เพิ่มขึ้น 6,900 ล้านบาท จากสัปดาห์ก่อนที่ระดับ 1.157 ล้านล้านบาท